[Foto] Bus, vullistrok beland in Pta-vertoonlokaal ná botsingDie ongelukstoneel. Foto: ER24 Een persoon is dood en vier beseer nadat ŉ bus en ŉ vullistrok Saterdag in Pretoria gebots het. Werner Vermaak, woordvoerder van ER24, het gesê die botsing het omstreeks 10:00 in die aansluiting van Pretoriusweg en Du Toitstraat in Pretoria se middestad plaasgevind. “Die twee voertuie het mekaar vermoedelik in die oorgang getref, waarna albei voertuie in die vertoonlokaal langs die aansluiting tot stilstand gekom het,” het Vermaak gesê. “Die busbestuurder is in die ongeluk dood. Drie passasiers en die bestuurder van die vullistrok het matige beserings opgedoen en is na die Tshwane-streekshospitaal geneem vir verdere behandeling.” Na wat vasgestel kan word, is niemand op die handelaar se perseel beseer nie. Die oorsaak van die ongeluk word deur die polisie ondersoek.